Bosasa wen sy hofsaak oor likwidasie | Netwerk24
Bosasa wen sy hofsaak oor likwidasie
15 Maart 2019 05:22
Die hooggeregshof in Johannesburg het die likwidasie van die voormalige maatskappy, Bosasa, ongedaan gemaak.
Die hof het Donderdag gelas dat die spesiale besluite wat die direksie van Bosasa, deesdae bekend as African Global Operations (AGO) en sy filiale geneem het om die maatskappy onder vrywillige likwidasie te plaas, nie van krag is nie.
Gavin Watson, uitvoerende hoof van Bosasa.Foto:
Die maatskappy het in ’n hofaansoek aangedui dat hulle die likwidasie “op slegte regsadvies” aangevra het en ook gesê dat die maatskappy nié bankrot is nie.
Die aansoek om likwidasie is gebring nadat die departement van korrektiewe dienste (DKD) kontrakte met Bosasa gekanselleer het. Dit na aanleiding van getuienis deur Angelo Agrizzi, voormalige bedryfshoof van Bosasa voor die Zondo-kommissie van ondersoek na staatskaping oor wydverspreide beweerde omkopery deur die maatskappy vir staatskontrakte.
Die maatskappy se direksie het die maatskappy op 12 Februarie onder vrywillige likwidasie geplaas.
Kort daarna is die likwidateurs Cloete Murray, Ralph Lutchman en Tania Oosthuizen aangewys om die maatskappy te bestuur.
Die hof het ook gelas dat die likwidateurs binne 12 ure die beheer van die maatskappy aan die direkteure moet teruggee.
Murray het die aansoek in die hof teengestaan. Hy het onder meer aangevoer dat die maatskappy wel bankrot is en dat die direkteure hul eie aansoek om likwidasie wou omkeer omdat die kollig in die likwidasieproses op die direkteure se sake val. - News24
Meer oor: Bosasa | African Global Operations (Ago) | Angelo Agrizzi | Likwidasie | Hof
Daar is nóg geraamtes in Bosasa se kas, hoor hof